ก.ล.ต.เตรียมคลอดเกณฑ์คุมหุ้น PP
ก.ล.ต.เตรียมออกเกณฑ์คุมหุ้น Private placement หรือ PP เนื่องจากเห็นว่า เกณฑ์อนุญาตให้เสนอขายหุ้นในปัจจุบัน ยังไม่ครอบคลุมกรณีที่อาจเกิดความไม่เป็นธรรมหรือสร้างความเสียหายแก่ผู้ถือหุ้น โดย ก.ล.ต. ได้เผยแพร่เอกสารรับฟังความคิดเห็นในเรื่องดังกล่าวไว้ที่เว็บไซต์ ก.ล.ต. (www.sec.or.th)
25 มี.ค. 2558

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ระบุว่า ที่ผ่านมาการออกหุ้นเพิ่มทุนให้แก่บุคคลในวงจำกัด (Private placement หรือ PP) ของบริษัทจดทะเบียนเพิ่มขึ้นมาก
ขณะที่เกณฑ์อนุญาตให้เสนอขายหุ้นในปัจจุบัน ยังไม่ครอบคลุมกรณีที่อาจเกิดความไม่เป็นธรรมหรือสร้างความเสียหายแก่ผู้ถือหุ้น ก.ล.ต. จึงมีแนวคิดที่จะปรับปรุงเกณฑ์เกี่ยวกับการเสนอขายหุ้นเพิ่มทุนแบบ PP ให้รัดกุมยิ่งขึ้นครอบคลุมในประเด็นเกี่ยวกับ
1) การพิจารณาราคาเสนอขาย
2) การกำหนดให้คณะกรรมการบริษัทจดทะเบียนต้องให้ข้อมูลและความเห็นอย่างระมัดระวัง
3) การได้รับอนุญาตจาก ก.ล.ต. ก่อนการเสนอขายหุ้น PP
ทั้งนี้ การเสนอแก้ไขประกาศครั้งนี้ ก.ล.ต. ได้คำนึงถึงความสมดุลของความคุ้มค่าในการปรับปรุงหลักเกณฑ์เมื่อเทียบกับค่าใช้จ่ายที่อาจเกิดขึ้นของบริษัทจดทะเบียนรวมถึงได้คำนึงถึงความจำเป็นที่ต้องดำเนินการปรับปรุงเกณฑ์เพื่อรักษาความเป็นธรรมในตลาดทุน
อย่างไรก็ดี ก.ล.ต. ได้เผยแพร่เอกสารรับฟังความคิดเห็นในเรื่องดังกล่าวไว้ที่เว็บไซต์ ก.ล.ต. (www.sec.or.th) จึงขอเชิญผู้ที่เกี่ยวข้องและผู้สนใจร่วมแสดงความคิดเห็นได้ที่เว็บไซต์ หรือโทรสาร 0-2263-6099 หรือทาง e-mailที่ [email protected]  จนถึงวันที่ 2 เมษายน 2558